text:
Havi sera ilt av at lesa um hendan ójavnan, sum in.fo skrivar um bara økist millum borgarar í Føroyum.
Seinastu árini eru fleiri inntriv gjørd í vælferðina hjá borgarunum undir heitinum rasjonalisering, effektivisering ella privatisering. Veruleikin er, at talan slett ikki er um at gera skipanir, ið gera lívið betri fyri borgaran, ið skal liva við hesum broytingunum, men heldur um krógvaðar sparingar, soleiðis at tølini á rokniarkinum síggja penari út.
Sitandi samgonga hevur gjørt alt, sum stendur í hennara makt fyri at verja háinntøkurnar, meðan meðal- og láginntøkurnar hava fingið skattaøkingar omanyvir seg. Meðalinntøkurnar síggja tað tó ikki so væl, tí eykaskattingin har rakar eftirlønina meira enn útgoldnu lønina, sum tey fáa flutta á bankakontuna.
Summi tykjast ikki taka døpru hagtølini ella frásagnirnar hjá hjálparfelagsskapum sum til dømis “Í menniskjum góður tokki” í álvara. Av einari ella aðrari orsøk vera tey í stillum niðurgjørd. Ein fær ta fatan, at summi halda, at tað eru tey, sum eru illa fyri, sum sjálvi hava skylduna av tí, tí tey eru dovin ella bara royna at tiltuska sær rætt til virðir, ið onnur siga seg eiga.
Er man so djarvur at loyva sær at undrast á býtið av virðunum í samfelagnum, er skjótt at vera ákærdur fyri at øvunda øðrum teirra inntøku, girnast ognirnar hjá øðrum ella fyri at vera dovin og ikki vilja arbeiða tað, sum skal til fyri at fáa milliónainntøkur. Boðskapurin er greiður, tað er galið við tær, um tú ikki megnar at tjena eina millión ella meira um árið. Tað kann ikki hugsast, at okkara skipan er órættvíst samanskrúvað, soleiðis at summi hava lættari atgongd og tískil eisini størri atgongd til peningaligt ríkidømi.
Støðugt fleiri økonomar tykjast tó vísa á, at ein ríkur persónur hevur nógv lættari við at vinna uppaftur fleiri pengar. Og byrjar tú uttan nógvan pening, er allar mest sannlíkt, at tú eisini endar uttan nógvan pening, sama hvussu raskur tú ert, ella hvussu nógv, effektivt ella hart tú arbeiðir.
Amerikanski dreymurin er ein myta. Enn eru tað fá, ið tora at siga, at tað ber illa til at arbeiða seg fram til at verða ein millióningur. Men hagtølini siga tað - tey ríku eru við at gerast ríkari. Eitt prosent av fólkinum eigur 80 prosent av heimsins virðum, og munurin bara økist.
Einasti háttur at broyta uppá hesa skeivu gongd er, at londini gera nakrar umfordeilingar, soleiðis at tað veruliga kann loysa seg at arbeiða – eisini hjá teimum við lágum inntøkum. Bert soleiðis fáa vit øll okkurt burtur úr og kunnu hava eitt hampuligt lív. Tey ríkastu og fyritøkur við milliónavinningi tola væl at gjalda meira til felagsskapin.
Okkum nýtist ikki at góðtaka, at ójavnin økist, okkum nýtist ikki at góðtaka, at bert tey ríku kunnu gerast ríkari.
Øll børn eiga at hava møguleikan við sínum evnum at gerast ríkari.
Eitt tilfeingisgjald hevði veri eitt gott stað hjá okkum í Føroyum at byrja.


c: text/html

text:
Føroya Rættur er í Tórshavn. Harumframt er eykarættarstað á Suðuroynni.
Ì Føroya Rætti starvast 2 dómarar (sorinskrivarar),2 hjálpardómarar, 2 dómarafulltrúar og 17 skrivstovufólk og 1 skrivstovunæmingur
Deildirnar við Føroya Rætt:
- Rættardeildin
- Fútarætturin
- Skiftirætturin (telefontíð 09.00 - 12.00)
- Roknskapardeildin
- Notarial
- Føroya Vanlukkutryggingarráð ( telefontíð 09.00 - 12.00)
Harumframt heldur Føroya Rættur eisini sjófrágreiðingar.
Í tí føroysku rættargangslógini og aðrari lóggávu er tað álagt sorinskrivaranum at taka sær av ymiskum øðrum uppgávum.
Sorinskrivarin er formaður í hesum nevndum og ráðum:
- Steriliseringsnevndin
- Føroya Vanlukkutryggingarráð
- Endurgjaldsnevndin
- Yvirfriðingarnevndin
- Yvirlandbúnaðarstevnan
- Yvirútskiftingarnevndin

robotstxt: allowed

filter: keep


text:
Leygardagin 16. juni verður leingi væntaða nýggja útgávan hjá Marius Ziska løgd fram á stórfingnari útgávukonsert í Norðurlandahúsinum.
Marius hevur seinastu tvey árini arbeitt miðvíst við útgávuni, sum fær heitið “Portur”. Fyrsta staklagið, Silvurlín, kom út í januar, og varð sera væl móttikið, bæði í Føroyum, Íslandi og Danmark. Løgini á komandi útgávuni hjá Mariusi Ziska eru øll á føroyskum. Bólkurin gjørdist spentur uppá at gera eina heila útgávu á føroyskum, tá ið føroysku løgini á seinastu útgávuni, Home/Heim, onkursvegna bara kendust bólkinum rætt. Tey vórðu eisini sera væl dámd bæði her heima og uttanlands, og tí varð avgerðin tikin at gera eina føroyska útgávu burturav. Teir, ið manna bólkin Marius Ziska á útgávukonsertini, eru Hans Marius Weihe Ziska - sang og gittar, Allan Tausen - sang og gittar, Heðin Ziska Davidsen - gittar, Mikael Blak - bass, Magnus Johannesen - tangentar, Brandur Jacobsen - trummur og Per Ingvaldur Højgaard Petersen - trummur. Duettin Guðrun og Bartal, sum eru við á einum sangi á “Portur”, hita upp til konsertina. Konsertin verður í Norðurlandahúsinum leygardagin 16. juni kl 19.30. Konsertin er samstarv ímillum Norðurlandahúsið og G! Festival


text:
Sunnudagsmøti
Sunnumorgun møtast vit øll í City Church.
Ein skjótan drekkamunn náa vit, áðrenn møti byrjar Klokkan 11.
Vit byrja við at syngja lovsang, har vit hava eina løtu at gloyma alt annað og bara hugsavna okkum um, hvør Gud er. Eisini geva vit møguleika at geva til arbeiðið í City Church. Tað verður sagt, hvat er á skránni í nærmastu framtíð, vit heilsa uppá hvønn annan og seta okkum (væl afturá) at lurta eftir eini talu, sum byggir okkum upp og bjóðar okkum av.
Breyðbróting er vanliga á skránni annanhvønn sunnumorgun.
Klokkan 11:45 er City Kids á skránni.
Tað merkir, at børnini fara niðurundir í sunnudagsskúla, har tey syngja, spæla, og hoyra onkra søgu.


text:
Nú má Javnaðarflokkurin vakna
Politikkur29-01-2018 - 20:02 - Jóanis Albert Nielsen
Formaður Javnaðarfloksins, ið eisini er løgmaður, má traðka í karakter, nú fullveldisaktørar seta landsins virðir upp á spæl
Nú stendur greitt fyri teim flestu, at høvuðsætlanin hjá “elituni” í samgonguni er at skapa konfrontatión í ríkinum, nú tann sokallaða “stjórnarskipanin” skal sendast til fólkaatkvøðu.
Hetta er fyrsta stigið til at taka Føroyar úr ríkinum, og tað rópar til himmals, at Tjóðveldi nevnir sonevndu “stjórnarskipanina” fyri “evstu lóg”. Eftir teirra tykki skal hon standa oman fyri Grundlógina.
Vónandi vaknar Javnaðarflokkurin, tekur ábyrgd og steðgar leysu kanónunum, ið uttan heimild frá løgtinginum taka uttanríkispolitisk stig og skapa øsing á altjóða pallinum.
Í grundini verður eitt slag av privatum uttanríkispolitikki rikin, og tað er groft brot á ásetingar Løgtingsins, tí tað er uttanlandsnevndin, ið gevur heimildir á hesum øki.
Síðani samgongan tók við tann 14. september 2015, hava vit áhaldandi verið vitni til, at politikkarar hjá samgonguni royna at uppfinna trupulleikar í Ríkisfelagsskapinum. Higartil hevur hetta ikki eydnast serliga væl, tí danskir politikkarar hava langt síðani tikið støðu til, at stríðið um at loysa Føroyar úr ríkinum skal takast í Føroyum.
Tað eru føroyingar – og eingin annar – ið avgerða hetta mál, og hetta fráboðaði danska stjórnin ST í 2006. Sjálvsavgerðarrætturin er altso fráboðaður ST.
Útflutningsvirði í stórum vanda
At Føroyar gera sínar egnu handilsavtalur er til stórt gagn fyri vinnuna, og hevur hetta seinastu árini givið stórt meirvirði til pelagisku vinnuna, og ikki minst hevur alivinnan fingið nógv burturúr hesum avtalum. Eisini traditionella fiskivinnan hevur havt gagn av okkara handilsavtalum.
Avtalur skulu røkjast, og altjóða politikkur er ein partur av hesum. Tí er tað sera umráðandi, at vit ikki leggja okkum sjálvum forðingar úti í heimi, ið kunnu ávirka framtíðar samstarv. Vit hava við góðum snildum og semjusøkjandi framferðarhátti megnað at skapt góð handilssambond runt um í heiminum. Har ið onnur lond hava boykott, hava vit framgongd.
Í tráðanini eftir, at skapa øsing – ein samanbrest – í Ríkinum, verður hetta nú gloymt burtur.
Um sjóneykan nú verður vend ímóti okkum, fyri okkara framferðarhátt í altjóða politikki, kann hetta fáa álvarsamar avleiðingar fyri okkara útflutningsvinnu.
Lat okkum heldur standa saman um tey góðu viðurskiftini vit hava, bæði í sjálvum Ríkisfelagsskapinum og røkja tey góðu handilssambondini, vit hava uppbygt gjøgnum øldir.
Løgmaður má traðka í karakter
Løgmaður hevur evstu ábyrgd av, at landsins virði verða tryggjað og umsitin á besta hátt til gagns fyri land og fólk.
Hetta, sum nú gongur fyri seg, førir í besta føri, beint ímóti hesum, og tí er umráðandi, at hetta landsskaðiliga virksemið heldur uppat.
Løgmaður eigur alt fyri eitt at gera upp við seg sjálvan, um hetta, ið gongur fyri seg, setir landsins virðir upp á spæl, ella um hetta landsskaðiliga virksemið er í tráð við ætlaninar hjá samgonguni.
Er tað ikki tað, so eigur løgmaður at steðga hesum alt fyri eitt.
Bárður S. Nielsen
formaður í Sambandsflokkinum


text:
NM frásøgn: Dagur 2
ítróttur11-02-2018 - 10:02 - Jóanis Nielsen
Foreldrini greiða frá:
Nú annar dagurin er farin afturum, hava føroysku telvararnir fingið 11½ stig tilsamans, sum er áleið á støði við árini frammanundan.
Janus Skaale hevur tó skarað framúr, og liggur hann á einum deildum øðrum plássi. Hann var styrkismettur nr. 10 í B-bólkinum undan kappingini, men enn hevur hann ikki tapt. Í morgin fær hann tó truplan dyst móti Toivo Keinanen, sum liggur einsamallur á fremsta plássi í bólki B.
Markus Jacobsen, sum telvar í yngsta bólkinum, luttekur fyri fyrstu ferð í NM-kapping, og í dag fekk hann sín fyrsta sigur móti sterkum svia.
Foreldrini, sum eru við í føroyska ferðalagnum, hava verið eitt sindur ørkymlað um, at eingin atgongd er til hølini, har telvað verður. Einans telvarar og venjarar sleppa inn, meðan foreldur o.o. eru víst til eini høli við síðurnar av. Vit hava fingið upplýst, at tað er eftir ynski frá telvarunum, at foreldur ikki skulu hava atgongd til talvhølini. Av teimum 30 talvunum, sum verða telvað hvørt umfar, verður bert helvtin send live, tí finska talvsambandið eigur bara 15 live-borð. So umframt venjaraleiklutin at veita telvarunum ráðgeving og eftirmeting um einstøku talvini, hevur Helgi Dam Ziska eisini fingið leiklutin sum frásøgufólk hjá okkum foreldrum.
Annars eru umstøðurnar kring kappingina góðar, og eingin orsøk er at keða seg, tí kappingin verður hildin í einum stórum ítróttardepli í náttúruvøkrum staði nakað norðanfyri Helsinki. Her er kavi og heilt niður í 10 kuldastig.
Ferðalagið hevur í kvøld tikið sær av løttum og hugnað sær við bowling.


text:
Róland 29.00 og føroyskt juniormet í 50 bringu
So er svimjiárið byrja aftur, og ikki kann sigast annað enn, at okur eru komin væl í gongd.
Svimjikapping er í Havn í vikuskiftnum, og er 1. lið hjá okum við til kappingina. Tað hevur gingið bara heilt væl, summi hava bestu tíðir og onnur liggja harum. Serliga hjá Róland hevur gingið væl. Hann gjørdi bart í 50m bringu, og kom á mál í tíðini 29,00. Tað nýtt føroyskt juniormet. Hjartaliga tillukku Róland.
Vónandi kunnu hini fylgja honum og fáa eitt gott kappingarár. Bestur ynskir til allar okkara svimjarar.


text:
Kavaraarbeiði
Vinnuligt kavaraarbeiði á landleiðini, á føroyskum sjóøki og frá føroyskum skipum kann bert verða útint av persónum, sum hava vinnukavarabræv.
Vinnukavarabræv er at skilja sum loyvi hjá kavara at útinna eina vinnuliga kavarauppgávu, sum fer fram undir vatnlinjuni, har tað er neyðugt fyri at kunna útinna uppgávuna, at andingarevni verður nýtt. Eisini verður gjald vanliga tikið fyri kavaraarbeiði.
Serligar uppgávur hjá kavarum t.d. í sambandi við bjargingar og líknandi eru vinnuligar kavarauppgávur uttan mun til, um arbeiðið verður gjørt móti gjaldi ella ikki.
Tann, sum biður persón um at útinna kavaraarbeiði, skal tryggja sær, at viðkomandi hevur vinnukavarabræv, sum samsvarar við arbeiðið, sum skal gerast.
Vinnukavarabræv og Vinnukavaraútbúgving
Fyri at fáa bræv sum vinnukavari skal umsøkjarin prógva:
- at hann hevur útbúgving
- at hann er fyltur 18 ár, og
- at heilsustøðan er nøktandi. – sí oyðublað til læknakanning
Útbúgving sum vinnukavari til eitt hvørt endamál, harundir vinnukavarahjálparfólk, kann verða fingið á kavaraskúla ella á kavaraskeiði, sum er góðkent av Próvtøkunevndini fyri kavaravinnu.
- Próvtøkunevndin skipar fyri próvtøkunum, harundir kavararoyndum, og skrivar próvtøkuskjalið.
- Próvtøkunevndin kann til próvtøkur og kavararoyndir, nýta próvdómara, sum ikki er limur í próvtøkunevndini.
- Próvtøkunevndin er eisini góðkenningarnevnd, sum skal góðkenna kavaraskúlar og kavaraskeið.
Útinnan av arbeiði v.m
Leiðarin av einum kavaraarbeiði skal við vegleiðing og eftirliti við kavara og hjálparfólki tryggja, at arbeiðið verður gjørt trygdar- og heilsuliga álítandi.
Kavarar og hjálparfólk skulu fylgja teimum leiðbeiningum, sum verða givnar í sambandi við kavaraarbeiði, og somuleiðis gera sítt til, at tær fyriskipanir, sum eru framdar fyri at tryggja, at kavari og hjálparfólk ikki vera fyri vanlukku ella skaðiligum árini, virka eftir ætlan.
Arbeiðstíðin hjá kavarum skal skipast soleiðis, at í hvørjum samdøgri, roknað frá tí at arbeiði byrjar, skulu kavarar hava eina hvíldartíð, ið er minst 11 samfeldar tímar, bæði tá kavað verður frá landi og frá skipi.
Sí reglur og vegleiðingar um kavaravinnu og kavaraútgerð
Kavaraútgerð o.a.
Kavaraútgerð og kavarahjálpitól o.l. skulu vera konstruerað, framleidd og útgjørd á tílíkan hátt, at tey trygdarliga eru álítandi hjá kavarum, hjálparfólkum og øðrum at nýta.
Kavaraútgerð, harundir kavarahjálpitól, sum verða brúkt til kavaraarbeiði ella til útleigu o.l., skulu kannast regluliga av eigaranum.


text:
Løgtingsins Umboðsmaður
08-11-2017 | Álit viðvíkjandi klagu um at Búnaðargrunnurin hevur sýtt umsøkjara partsinnlit
Umboðsmaðurin hevur viðgjørt eina klagu um, at Búnaðargrunnurin sýtti einum umsøkjara um fígging partsinnlit við teirri grundgeving, at talan var um e ...
01-11-2017 | Álit viðvíkjandi klagu um brot á innlitslógina og notatskylduna
Umboðsmaðurin hevur viðgjørt eina klagu um, hvørt Tórshavnar kommuna hevur hildið innlitslógina í sambandi við avgerðina at flyta starvsfólk úr Steina ...
23-08-2017 | Kanning av umsiting av veiðiloyvum í Fiskimálaráðnum
Umboðsmaðurin heitti í skrivi tann 28. oktober 2014 á Fiskimálaráðið um at geva sær eina frágreiðing um umsitingina av veiðiloyvum.
Umboðsmaðurin v ...
28-06-2017 | Álit viðv. klagu um forboð ímóti at úttala seg um framhaldsdeild í einum skúla
Umboðsmaðurin hevur viðgjørt eina klagu um boðini, sum Mentamálaráðið gav einum skúlastjóra, um ikki at úttala seg í einum máli um at seta á stovn fra ...
20-06-2017 | Álit viðv. klagu um handfaringina hjá Tórshavnar kommunu í einum máli um at seta parkeringsforboð
Umboðsmaðurin hevur viðgjørt eina klagu um handfaringina hjá Tórshavnar kommunu av einum máli um at seta parkeringsforboð.
Eftir at tekniska nevnd ...
08-05-2017 | Klaga um inntriv hjá barnaverndartænastu í myndugleikan at umsita pening hjá umsorganaryvirtiknum børnum
Umboðsmaðurin hevur viðgjørt eina klagu um, at ein barnaverndartænasta hevði biðið um kontuavrit fyri at kanna nýtsluna á kontum hjá tveimum umsorgana ...
26-04-2017 | Álit viðv. klagu um drúgva málsviðgerðartíð av áheitan um innlit
Umboðsmaðurin hevur viðgjørt eina klagu um handfaringina hjá Hvalbiar kommunu av eini áheitan um innlit í málið um at byggja nýggjan barnagarð í kommu ...
10-04-2017 | Skyldan hjá Taks at fylgja eini kæruavgerð
Umboðsmaðurin hevur viðgjørt eina klagu um, at Taks ikki fylgdi eini avgerð frá einari kommunalari skattakærunevnd. Hóast Taks metti avgerðina vera sk ...
23-03-2017 | Álit viðv. klagu um Almannaverkið og vantandi løn fyri arbeiðsvenjing
Umboðsmaðurin hevur viðgjørt eina klagu um vantandi løn fyri arbeiðsvenjing hjá Almannaverkinum. Arbeiðsvenjingin vardi í 3 mánaðar og ikki fyrr enn 4 ...
28-11-2016 | Uppfylging viðv. klagu um setan av leiðara fyri Økistænastuna í Sandoyar Sýslu
Landsstýriskvinnan hevur við skrivi, dagfest 23. november 2016, boðað umboðsmanninum frá, at hon hevur ikki heimild til at taka nøkur stig yvir fyri s ...


text:
DR Kontant avdúkaði fría danska elmarknaðin
DR Kontant avdúkaði í gjárkvøldið, hvussu donsku elkundarnir eru vorðnir við sviðusoð, eftir at danski elmarknaðurin var liberaliseraður um aldarskiftið. Hækkandi elprísir og einki gjøgnumskygni er veruleikin á danska elmarknaðinum í dag. Harumframt er einki prógv fyri, at liberaliseringin hevur havt við sær meira grøna elorku
DR Kontant avdúkaði í gjárkvøldið, hvussu elprísurin í Danmark hevur verið hækkandi, síðani elorkuøkið var liberaliserað um aldarskiftið - ein hækking á 27 oyru fyri kWh. Eisini avdúkaði sendingin á DR, hvussu elmarknaðurin í Danmark er broyttur til ein frumskóg av elfeløgum og smartum seljarum, har kundin einki yvirlit hevur, og har einki álitisvekjandi gjøgnumskygni er, sum kann geva elkundanum eina trygga kenslu.
Í sendingini kom eisini fram, at einki prógv tykist vera fyri, at økta grøna elorkan í Danmark stavar frá liberaliseringini, men hinvegin heldur frá almennum stuðli. DR Kontant vísti eisini upptøkur frá 1999, tá ið bæði danski Javnaðarflokkurin og Vinstra hálovaðu liberaliseringini, sum skuldi hava við sær eina betri skipan fyri kundarnar við lægri prísum, men har danskarar 20 ár seinni standa eftir við tí øvuta úrslitinum.
DR Kontant hevur fylgt gongdin á danska elmarknaðinum seinastu árini, og brot úr sendingum frá 2013, 2014 og 2016 vístu eina skeiva gongd fyri danska elkundan.
Uppskotið hjá Magna Laksafoss og Sambandsflokkinum at liberalisera elmarknaðin er ein roynd at fáa Føroyar at stevna ímóti sama ruðuleika, sum danskarar uppliva á sínum elmarknaði. Ein roynd at liða okkara samhaldsføstu elskipan sundur, sum í dag er partur av okkara almenna undirstøðukervi, og har prísurin er tann sami fyri øll - bæði vinnulívi og borgarum at gagni.
Vinaliga
Bogi Andreasen,
býráðslimur í Tórshavnar kommunu
og fyrrverandi næstformaður í SEV


text:
Ja, nú gingu nakrir dagar uttan ein rennitúr, og enntá uttan, at eg annars havi gjørt stórvegis fysiskar venjingar, heldur ikki innandurða. Veðrið hevur verið av skræpuni til, so tað er umberingin fyri ikki at renna, umberingin innandurða, well, hvat skal man siga.
2. februar 2014 4,09 km uppá 25.13 minuttir, í minsta lagið var veðrið gott.
Men nú havi eg so verið ein túr í kvøld. Veðrið var fínt, og túrurin gekk niðan í rundkoyringina á Hamrinum, so oman eftir Glyvursvegnum og niðan framvið AB-Vøllinum, heilt inn á botn og so út aftur til gøtuna niðan undir Kongavarða.
Deiligur túrur á góðar 4 km, eftirsum eg rann eitt sindur aftur og fram uttanfyri her, tá eg kom heim, so eg kom uppum 4 km.
Tónleikurin var fínur, tað er ein Genius listi hjá mær, sum eg gjørdi útfrá “Into My Arms” hjá Nick Cave, deiligur og inniligur tónleikur.
Eg má annars siga, at mínir tankar á rennitúrinum hugsavnaðu seg um hatta óalmindiliga ljóta lesarabrævið, ið Agga Niclassen hevði í Sosialinum um vikuskiftið. Hann loypir beint á Jóan Høgnesen, ið herfyri bleiv interviewa av Prei, álopið snýr seg um hennara støðu sum transkynd, ið Agga hevur ilt í reyvini av. Tað er nokk ikki óhugsandi, at annað lag á playlistanum hjá mær, fekk meg at hugsa um hetta.
Eg skal viðganga, at eg las bara ein triðing av greinini. Agga er so strævin at lesa, at eg komi ikki ígøgnum hansara greinar, og eg vænti eisini, satt at siga, at tað er meiningin.
Henda greinin var so serliga ring at lesa, tí hon umframt vanliga langdrigna og tunga málburðin, var áloypandi móti einum menniskja, ið mær vitandi als ikki hevur uppiborið tílíkt. Eg royndi meðan eg rann at finna eina orsøk til, at Agga velur at gera eitt tílíkt álop. Eg havi fleiri ferðir hitt mannin, virkar stak fittur, og so kemur knappiliga eitt tílíkt álop.
Hóast eg royndi at hugsa ymisk alternetiv ígjøgnum, so kom tað aftur til mín, at Agga kanska bara ræðist samkyndleika og eisini transkyndleika. Tað er kanska heldur ikki so løgið, tí Agga er uttan iva ofta vorðin misstikin fyri bæði at vera samkyndur og transkyndur. Persónliga skal eg viðganga, at tað er rættiliga nýliga, at eg fann útav, at hann eftir øllum at døma er mannfólk og nokk altíð hevur verið tað, hóast eg altíð havi ivast. Ivin stóðst fyrst og fremst av, at tað er torført at døma frá útstjóndini. Men eisini navnið Agga er eitt sindur ringt at meta um.
Well, okkurt hugsar man um, tá man rennur.
Løgini eg hoyrdi vóru
Into My Arms – Nick Cave
Hope There’s Someone – Anthony & The Johnsons
Last Goodbye – Jeff Buckley
Suzanne – Leonard Cohen
Sweet Jane – Cowboy Junkies
Heroes – David Bowie
No Surprises – Radiohead
Nelson Mandela er slóknaður 95 ára gamal, mettur av døgum, hóast hann misti nógv ár í klivanum á Robben Island, so avrikaði hann meira fyri mannarættindi í heimlandinum enn nakar annar.
Løgið at hugsa sær, hvussu løgin lagnan er, eg havi í dag sæð ein vamlisligan leik, har teir tinglimirnir hjá samgonguni, ið hava eitt vet av virðing fyri mannarættindum, sótu sum nevslignir lundar og tagdu, alt meðan ekstremistar krupu fram, og úttalaðu seg vegna samgonguna.
Boðini frá løgmanni vigaðu meira enn sannføring, mannarættindi og næstra kærleiki.
Men aftur til lagnuna, eftir einum tílíkan dag, so koma deyðsboð um ein mann, ið tordi at standa við sínar meiningar, og offraði alt fyri mannarættindi.
Ja, munur er á politikarum. Síggi, at hesin sami løgmaður kallar Mandela ein kyndil í kvøld, vónandi letur hann glæmuna av kyndlinum upplýsa seg, so hann tekur mannarættindi fram um politiskan løtuvinning.
Á almenna profilinum hjá Guð á Facebook stóð tað so væl nú ein dagin, at tað eru bert tvey boð, ið veruliga eru galdandi: Ver kul, og ikki eitt reyvarhol.
Í hesum døgum, har Kaj Leo Holm Johannesen hevur kunngjørt fyri sínum undirsáttum, at teir skulu atkvøða ímóti at lata samkyndum somu rættindi, sum hinkynd hava, eru hesi boðini sera nærverandi.
Ikki tí, at Kaj Leo sjálvur heldur, at samkynd framhaldandi skulu vera fyri mismuni. Nei, hann noktar sínum samgongufeløgum at virða mannarættindini, fyri at tryggja, at hann eisini framyvir kann kalla seg løgmann.
Tá má eg veruliga siga, at Kaj Leo brýtur bæði boðini. Tí tá tú sjálvur heldur, at okkurt ikki er í trá við mannarættindi, og tú velur ikki at loyva, hesum at verða broytt til tað betra. So ert tú ikki serliga kul. Tá tú selur minnilutabólkar fyri egnan persónligan vinning, so ert tú heldur ikki serliga fittur, tað er faktiskt nokkso reyvarholsligt.
Jú gamaní, Miðflokkurin og útvaldir sambands- og fólkaflokspolitikarar meta seg hava rætt at avgera um tvey vaksin fólk av sama kyni sleppa at giftast ella ei. Men hesi eru øll pr. defitinitión forstokkaðir ekstremistar*. Friður verði við tí, soleiðis eru tey bara.
Allir samgongutinglimirnir eru bundnir av samgonguskjalinum. Men sum tinglimur er tú fyrst og fremst bundin av tínari samvitsku og tínari sannføring. Um tú metur, at mannarættindini vera skúgva til viks, við bert at loyva einum bólki (teimum hinkyndu) serlig giftingarrættindi. So eigur tú at atkvøða fyri uppskotinum. Mannarættindakonventiónin er langt yvir nøkrum samgonguskjali, tað er tín samvitska eisini.
Janus Rein, nýklaktur Fólkafloksmaður situr við mandati givið av Framsóknarveljarum, hann fór uppá val við klárum boðskapi um rættindini hjá teimum samkyndu. Fellir hann uppskotið hevur hann veruliga svikið sínar veljarar. Hetta er galdandi fyri øll tey, sum nú eru inni, og lovaðu at verja rættindini hjá teimum samkyndu.
Eg skjóti upp, at øll vit, ið vilja hava hjúnarbandslógina broytta, skriva til okkara umboð á tingi. Tann, ið tit valdu, og boða frá, at tit vænta, at tey virða mannarættindini hægri enn samgonguskjalið, og at tit ikki velja tey aftur, um tey svíkja:
T.d., hesi tonktu dømini:
Góði Kaj Leo
Eg atkvøddi fyri tær til síðsta val, tá tú nú noktar tinglimum at atkvøða eftir sínari sannføring, ið einum mannarættindamáli, so kann eg ikki stuðla tær aftur til komandi val.
Vónandi broytir tú meining.
Vinarliga
Jens Jensen
ella:
Góði Hanus Samró
Eg atkvøddi fyri tær til síðsta val, um tú ikki stuðlar broytingini í hjúnarbandslógini, so kann eg ikki stuðla tær aftur til komandi val. Vónandi atkvøður tú fyri broytingini
Vinarliga
Jensina Jensen
67% av føroyingum er fyri at broyta hjúnarbandslógina til eisini at fevna um samkynd, hetta skuldi merkt, at fáa vit øll við uppá hetta, so fær Kaj Leo yvir 1.300 mailar og boð á Facebook, og Hanus Samró fær yvir 200 mailar og boð, og hetta er bara um 67% av teirra veljarum skriva til teirra. .
Tíðin er komin, at vit føroyingar vísa tenn, og siga løgtinginum, at vit ikki longur finna okkum í einum minnilutadiktatur, har Miðflokkurin saman við øðrum ekstremistum forðar fyri broytingum, ið stórur meiriluti er fyri.
*) Tey av teimum, ið lesa hetta, og ikki meta seg sum ekstremistar, tey fara skeiv. Tí um tú tekur tær rættin, at avgera hvussu onnur vaksin fólk vilja liva saman, so hevur tú sjálvur tikið tær ekstremist leiklutin. Tað slepst ikki undan, liv við tí.
“Everybody loves you, when you’re bi”, sungu Living Colour í 1993. Well ikki Miðflokkurin, Nú vilja tey fanime arbeiða fyri, at ein bók ikki verður brúkt á stovnum, tí hon umrøður, at tað finnast familjur, ið ikki eru maður og kona.
Í sambandi við at LGBT Føroyar hevur givið løgtingslimum bókina “Hin stóra bókin um familjur”, úttalaði talsmaðurin hjá Miðflokkinum í málum um snævurskygni Bill Justinussen, at hann vildi virka fyri, at bókin ikki skuldi blíva brúkt á stovnum í Føroyum.
Sambært Kringvarpinum hevur hetta íblást Ung fyri snævurskyngi, ið er ungdómsfelagskapurin hjá Miðflokkinum til at senda út áheitan til stovnar og skúlar, um ikki at brúka bókina, tí hon millum sigur, at tað eru børn, sum hava tvær mammur ella tveir pápar.
Hetta skal Miðflokkurin sjálvandi hava loyvi at ynskja, og hesi neyðars forkvaklaðu ungu í “Ung fyri snævurskygni” vita jú ikki betur, tey eru so illa uppald ella heilavaskaði av øðrum illa upaldum.
Men eingin alment settur stovns- ella skúlaleiðari eigur at sleppa at fylgja hesari áheitan. Tí tílík eiga ikki at lata seg stýra av andaliga forkvaklaðum snævurskygni.
Vónandi er hetta ikki eitt sjónarmið, ið restin av samgonguni hjá Kaj Leo fer at ganga við til. Eg vóni eisini, at Mentamálaráðið kemur við einari útmelding um, at hetta ikki er ein áheitan, ið stovnsleiðarar sleppa at taka til sín.
Hugsi tykkum møguligu avleiðingarnar, um Miðflokkurin fekk sín vilja: eitt nýtt ættarlið kundi voksið upp til at blivið líka snævurskygd sum hesi Miðflokkafólkini.
Vónandi fær hetta tey fáu skilagóðu, ið velja hendan flokk til at vakna og leggja sína atkvøðu eitt annað stað.
Bókin er nú vorðin eitt must, og kann keypast her.
Í 1999 var eg á eini myndlistaframsýning hjá svenska fotografinum Elisabeth Ohlson Wallin í filmhúsinum í Keypmannahavn, hetta var tann nógv umrødda og útskeldaða framsýningin Ecce Homo, ið lýsir Jesu lív og lýðing í samkyndum samanhangum. Ein ordiliga góð og sterk fotolistaframsýning, tá framsýningin var av pilkaði eg plakatina fyri hana, ið hekk á talvuni úti í kafeterianum á RUC niður, og tók hana heim við og rammaði hana inn. Hetta er ein mynd av heilagaðu kvøldmáltíðini, ið prýður veggin við døgurðaborðið hjá okkum enn tann dag í dag. (myndin er lánt av síðuni hjá Elisabeth)
Henda framsýning hevur mær vitandi ikki vitja í Føroyum, hóast hon enn ferðast kring heimin. Nú fimta desember er mín kalendaragáva til tykkum at sleppa til hesa framsýning á tykkara egnu teldu.
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 17 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Í morgun bórust deyðsboðini um Rasmus Rasmussen. Vit hava mist ein vin og familjan hevur mist sín Rasmus. Men hetta er eisini ein sorgardagur fyri føroyska mentan, tí vit hava mist ein gandakall, ið gandaði kenslur burturúr sínum ljóðføri.
Tá man í 2005 valdi besta føroyska gittarleikaran á Atlantic Music Event, var tað Rasmus í Makrel, ið fekk heiðurin. Hóast aðrir gittarleikarar vóru meira royndir og betri fyri tekniskt, so fall valið á Rasmus. Uttan iva tí, at hansara inniligi og egni stílur, gjørdi hann til ein tann mest spennandi instrumentalistin, ið vit hava upplivað í Føroyum. Eg varð so glaður, tí tað vísti, at føroyski tónleikaheimurin endiliga virdi listarliga virðið hægri enn tekniska handverkið.
Nú eg sjey og eitt hálvt ár seinni fekk deyðsboðini, um Rasmus, so kendust tey onkursvegna ikki óvæntaði. Tí líka so stórt sum listafólki Rasmus Rasmussen var, líka torført skuldi lív hansara gerast.
Fyrsta reaktiónin, tá okkara felagsvinmaður Heri ringdi við deyðsboðunum, var illsinni inn á sálarsjúkuna. Fuck, sum eg hati sálarsjúku! Sálarsjúka er so torfør fyri tey hon rakar. Hon tekur so nógv frá okkum, og nú hevur hon tikið Rasmus. Vit hava mist menniskja Rasmus, vinmannin Rasmus, myndlistamannin Rasmus, tónlistamannin Rasmus, filmslistamannin Rasmus og tit hansara næstu hava mist tykkara Rasmus. Tað kennist ikki rættvíst, tað er ikki rættvíst!
Rasmus var eitt inniligt menniskja, intensur og eldhugaður, ivaleyst spældi sálin, ið var so sjúk, ein eins stóran leiklut í tí jaliga sum tí neiliga í lívinum hjá Rasmusi. Tí tann besta listin, ið hann skapti var sorgblíð. Eg havi havt øgiliga stóra gleði av vakra tónleikinum hjá Rasmusi, ið hevur ríkað mítt lív. Eisini hava filmklippini, ið hann var farin at gera, verið sera vøkur og musikalsk, og lukkutíð liggur nógv eftir hann bæði av filmi og tónleiki.
Eg havi í dag, eins og ofta áður sitið og lurta og hugt eftir klippum hjá Rasmusi á Youtube. Allur hesin sorgblíði vakurleikin var næstan ikki til at halda út, tá man er so keddur, sum eg eri í dag. T.d. hetta klippið, ið hann hevur tikið upp í plantasjuni, har hann eisini varð funnin í morgun.
Eg veit bert, at í leitanini og longslinum eftir vakurleikanum, hevur Rasmus skapt nógv ótrúliga vakurt. Hetta liggur eftir, eins og góðu minnini.
Lívið fór ikki væl við Rasmusi, og sjúkuna lýsir hann so øgiliga væl í hesum klippinum um sálarsjúku:
Í stríðnum fyri rættindunum hjá teimum samkyndu, hevur eingin einstaklingur átt ein størri leiklut enn Rasmus. Hetta var ein dýrur prísur, sum Rasmus rindaði. Men álopið á hann fekk ótrúliga nógvar føroyingar at savnast í mótstøðuni móti homofobi.
Sum mamma mín so væl segði í kvøld, tá vit tosaðu um Rasmus: “Hví kunnu fólk ikki bara lata onnur liva í frið?” Júst hetta var spurningurin hjá einum meiriluta av føroyingum eftir álopið. Hetta gjørdi ikki bert, at vit fingu 266b samtykta, men var eisini við til at skapa eina fólkarørslu, ið náddi sítt hæddarpunkt higartil, tá 10% av føroyingum gingu skrúgongu fyri rættindunum hjá teimum samkyndu fyrr í summar. Enn eru vit ikki komin á mál, men tað gongur rætta leið.
Rasmus vinurin, seinastu ferð eg sá teg, var tá eg kom tuskandi framvið Smiðjuni í Lítluvík, og tú vart í ferð við at koyra síðstu málningarnar inn í hýruvognin. Eg var tíanverri ov seinur at síggja framsýningina. Men fittur, sum tú vart, so sendi tú mær eina leinkju til eitt youtubeklipp av framsýningini:
Hetta vísir, at eisini í myndlistini hevði tú nógv at bjóða. Takk fyri at tú vart til, takk fyri, at eg slapp at kenna teg, hesa stuttu løtuna tú vart her. Eg havi bara orð at bjóða tær, og tað kennist onkursvegna lekjandi at skriva sorgina, tí fært tú hesi minningarorðini.
Góðu tit, ið stóðu Rasmusi nær, mínir tankar eru hjá tykkum.
Hvíl í friði vinurin, frælsið hevur tú í øllum førum nú.
Eg hoyrdi í tíðindunum á nátturða í kvøld, at Framsókn setur fram uppskot um dagføring av hjúnarbandslógini í næstum. Í hesum sambandi bleiv sagt, at í øllum flokkum uttan Framsókn og Miðflokkinum, stendur tað hvørjum tinglimi frítt at atkvøða eftir egnari sannføring.
Eg fari í hesum sambandi at minna mín flokk, tað er Tjóðveldi, har eg havi verið limur í nógv ár, og uppstillaður fyri fleiri ferðir, um tað yvirlýsing, ið flokkurin sendi út eftir seinasta Floksting. Hon kann lesast í fullum líki her:
Men tann í hesum høpi mest aktuelli parturin er tann, ið snýr seg um hjúnarbandslógina. Hetta var eitt uppskot frá eldsálunum í Unga Tjóðveldi, ið flokstingið samtykti. Hetta er orðað soleiðis í yvirlýsingini:
“Øllum føroyingum skulu verða tryggjað somu rættindi uttan mun til átrúnað, húðarlit, politiska áskoðan og kynsliga orientering. Tá ið stevnumið floksins skulu endurskoðast, skal greið støða takast til spurningin um dagføring av hjúnabandslógini.”
Eg veit ikki, hvussu langt flokkurin er komin við at endurskoða stevnumiðini, men eg vildi mett, at ein niðurstøða um henda spurning byrjar at vera átroðkandi. Vit nógvu í flokkinum, ið hava mannarættindi sum hjartamál, mugu hava avkláring, og kunnu neyvan liva við, at tinglimir hjá okkara flokki eru við til at fella eitt so prinsipielt mál.
Tíðarandin er til at gera broytingar, ta søgdu 5.000 í ein munn fríggjadagin. Fellur uppskotið nú, so er spurningurin, um nær tað aftur kemur fyri, og hvørjar møguleikar tað tá hevur fyri at verða viðtikið.
Eg fegnist um at 5.000 fólk luttóku á Faroe Pride, nú má signalið til okkara politikarar vera nóg greitt. Men samstundis fær tað meg at hugsa, tí hetta er júst sama tal, ið metta talið av samkyndum í Føroyum er. Hví tramin hava okkara politikarar ikki langt síðan givið teimum somu rættindi, sum hinkynd hava.
Tað hevði regnað rættiliga illa fríggjamorgunin, eg hevði verið til ljóðroynd til ólavasøkukonsertina, og mátti viðganga at tað var ikki frítt, at eg stúrdi fyri, hvussu veðrið fóra at ávirka Pridegonguna og tiltakið í Tórsgøtu.
Eg hevði sjálvur ætla at gingið við í gonguni, men ymiskt praktiskt í sambandi við konsertina forðaði mær í hesum. So eg stóð í alsamt batnandi veðrinum og hugdi at gonguni, ið vendi um hornið á Tórsgøtu/Steinatúni.
Tað kendist søguligt og stórt, tá eg varnaðist, at her var talan um sera nógv fólk. Eg skilti skjótt, at her vóru fleiri enn túsund, men tey blivu bara við at koma um hornið, Tórsgøta fyltist og alsamt fleiri komu um hornið.
Løgregla og fyriskiparar mettu, at talan var um eini 5.000 fólk, eitt tal, ið ivaleyst er væl á leið. Eg stóð har saman við samsintum, og vit fegnaðust, tí nú fór Føroyar ongantíð at blíva tað sama.
Eg eri nevniliga sannførdur um, at teir flestu at okkara politikarum ikki eru so skítbíttir, sum teirra støða í málinum um at dagføra hjúnarbandslógina fær teir at tykjast. Eg gangi út frá, at talan heldur er um, at teir royna at halda fast í sínum veljaraskarða, og eitt signal frá 5.000 fólkum eigur at fáa teir at tora betur at gera tað, ið rætt er.
Men tá fyrsta gleðin um stóra stuðulin til fjølbroytni hevði lagt seg, fór eg at seta tingini í perspektiv. Vanliga metir man, at útivið 10% av fólki eru samkynd. Í Føroyum er hetta tal sostatt umleið á støði við talið av luttakarum á Faroe Pride 2012. So hví skulu vit undrast yvir at 5.000 møta upp?
Jú gamaní ein gonga, ið telur 10% av einari tjóð er ein mega success fyri einhvørja søk, men í hesum førinum eigur tað at vera so.
So tit politikarar, ið ivast um hvar tykkara atkvøða skal fara, tá tit í næstum skulu atkvøða um broyting í hjúnarbandslógini, havið í huga, at vit tosa um 5.000 samkynd, við familjum og vinum, her eru vit skjótt uppi á minst helvtini av føroyingum.
Tað sum eg fegnaðist serliga um, var at síggja fleiri í gonguni, ið eg veit, eru samkynd, ið enn ikki hava sprett. Men liva í hinkyndum forholdum ímóti sínari náttúru. Eg vóni, at fyri hesi var hetta eitt stig á vegnum móti at spretta, og liva eitt erligt lív.
Eitt deiligt tiltak, ið varð vælsignað við herligum veðri. Til lukku Føroyar her hendur okkurt.
Jesus prædikaði kærleika. Hetta er týdningarmesti parturin í Bíbliuni, tí kærleikin er størstur. Tá fólk brúka Bíbliuna til at halda minnilutar, sum tey samkyndu niðrið, so eru tey ikki bara ring menniskju, men eisini ring kristin. Tey loypa um garðin, har hann er lægstur, og spæla hellig uttan persónligan kostna, tví, tví, tví!
Bíblian er full av ymiskum livireglum, tú mást ikki røra blóð, kvinnur skulu út um bøgarðarnar, tá tær hava mánasjúku, hevur tú ein vátan dreym, skalt tú brenna tína legu, tú skalt ikki savna tær jarðligt ríkidømi, tú mást ikki girnast konuna hjá næstanum, tú skalt æra tíni foreldur. Har er stutt sagt skít fult av livireglum. Teir flestu av hesum livireglum krevja ein innsats frá tí kristna, tí velja vit ikki at taka teir fyri fult. Sum so er hetta ikki nakað at siga til, tí Bíblian eigur ikki at verða tikin 100% fyri fult, tað ber simpulten ikki til.
Bíblian er skrivað av fólki! Av fólki við egnum vilja. Fólki, sum í stóran mun hava arbeitt fyri makthavarar ella sjálvi hava verið makthavarar. Tí er hon í stóran mun ein máti at halda fjøldini ikki bara í skakk, men eisini sunna og vælfungerandi. Tjóðin skal vera produktiv, og klár at verja landamørkini.
Her eru kostráð, her eru mátar at tryggja, at fólk halda á at formera seg, og her eru ráð, ið skulu tryggja, at vit ikki rúsa okkum. Hetta er deiligt og praktiskt, og í stóran mun ein gomul útgáva av Pál Weihe. Men sum sagt, krevur hetta ein innsats ella eitt offur, og tí velja vit ikki at liva eftir nógvum av tí, akkurát sum vit halda á at eta grind, roykja og drekka, hóast Pál sigur nei.
Bíblian er eisini savnað og redigerað av fólki, øðrum fólki, ið eisini hava egnan vilja. Hon átti faktiskt at havt áskriftina, tak meg ikki for bókstaviliga. Ikki tí nakar tekur hana bókstaviliga, men tí nøkur fólk velja at brúka smá brot úr Bíbliuni heilt bókstaviliga, til at buka onnur við. Seinastu dagarnar hava summi ring kristin verið frammi við tílíkum atburði. Hetta eftir gleðiligu løtuna, tá Guð blandaði seg í kjakið um samkynd, og vælsignaði Pride’ina við bakandi sól, og vit 5000 fólk saman fagnaðust um fjølbroytni til tónarnar av guddommiligum tónleiki.
Hesi ringu kristnu hava ongan trupulleika við at tulka Bíbliuna til sín egna fyrimun, í øllum teimum førum, ið høvdu kravt stórvegis innsats av teimum persónliga. Men tey velja at markera seg, tá tað snýr seg um samkynd, tí hetta er bílígt og ómaksleyst.
Well hetta er ófantaligt! At leggja aðrar standardir á onnur fólk enn teg sjálvan, at brúka pettir av Bíbliuni til kúga minnilutar. Hetta er ikki í trá við kærleiksboðskapin, hetta er stutt sagt ringur kristin atburður.
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Røðan hildin til Vendetta endabrestin í Sjónleikarhúsinum 16. juni 2012:
Seinastu mánaðirnar hevur Føroya Vanstýri gjørt so nógvan akuttan skaða á okkara elskaða land, at tað kann vera trupult at hugsa í stórum linjum: So sum, hvat er tað fyri eitt land, sum vit vilja liva í?
Oftast fer politiska illsinnið til at sløkkja BADH eldarnar, ið loga hóttandi kring okkum.
Men skulu vit taka nakað positivt burturúr politisku støðuni í dag, so er tað, at ungmannafeløgini veruliga hava funnið flogið aftur. Í nógv ár undir ABC líkasæluni, ruraðust bæði vit og okkara ungdómur í ein líkasælan svøvn.
Men seinastu mánaðirnar hava Sosialistisk Ung og Unga Tjóðveldi víst vegin og stríðst saman við fakfelagsrørsluni. Tey hava víst, at tey ikki finna seg í, at Føroya Vanstýri hevur tikið okkum til gíslar. At Annika og slipsadreingirnir spakuliga eru farin undir skipaðu niðurlagingina av vælferðarsamfelagnum.
Okkara ungu hava stillað seg upp, og sagt FUCK NEI!
Tey hava stríðst! Og meðan líkasælan og máttloysið enn merkja tey eldru ættarliðini, so hava tey ungu kempað, og kvøldið í kvøld er enn eitt dømi um hetta stríð.
Eg má rósa Unga Tjóðveldinum! Ikki síðan Annlis’sa tíð hevur ungdómsrørslan verið so sterk í Tjóðveldinum. Tað gevur mær vón fyri framtíðina, og tað er framtíðina eg ætli mær at røða um.
Sum tjóðveldisfólk fái eg ofta skotið í skógvarnar, at loysingin er málið hjá mær, men hvat so aftan á loysingina?
Eg skal siga beinanvegin, at fyri meg er loysingin ikki málið. Hon er eitt amboð, til at skapa eitt samfelag við vøkstri. Eitt samfelag sum er í tráð við føroysku fólkasálina. Eitt vinarligt samfelag, tí vit eru í botn og grund vinarlig fólk. Tað liggur ikki í okkum, at traðka á tey veikastu fyri løtuvinning, soleiðis sum BADH fær okkum at gera.
Fyri at røkka málinum um eitt vinarligt føroyskt samfelag í vøkstri, eru tó nakrir snávingarsteinar, ið mugu beinast av vegnum:
Eg fari í hesum sambandi at heita á Kaj Leo Holm Johannesen, um at loysa síni landsstýrisfólk úr starvi, og síðan leggja frá sær. Eg fari samstundis at heita á tey 26, ið mynda okkara syndarliga stýri, um ikki at stilla uppaftur!
– tit hava gjørt nóg stóran skaða!
Hatta var fyrsta stigið, og skuldi verið skjótt avgreitt.
Hitt málið, sum vit mugu avgreiða, er lempiliga fatanin av mannarættindum, ið summir føroyingar hava. Eisini her hevur Unga Tjóðveldi víst vegin.
Á seinasta flokstingi løgdu umboð fyri Unga Tjóðveldi fram uppskot um, at flokkurin skal taka støðu í málinum um at dagføra hjúnarbandslógina. Eitt uppskot, sum var viðtikið av flokstinginum.
Hetta er einki minni enn fantastiskt! Eg vóni inniliga, at flokkurin skjótt kemur við einari greiðari útmelding, og við einum lógaruppskoti um dagføring av hjúnarbandslógini.
Tí føroyska kjakið um rættindi hjá samkyndum eru burturvið. Á einari síðu hava vit tey, sum vilja hava, at tey samkyndu skulu hava somu rættindi sum øll onnur.
Á hinari síðuni hava vit tey, sum siga: “Hví skulu tey hava hesi rættindi, og hvat verður tað næsta tey vilja hava?”
Vit liva nú einaferð í einum demokratiskum samfelag. Vit liva í einum samfelag har mannarættindini eiga at verða vird. Tí kann man ikki spyrja, hví vit skulu hava líkarætt millum manna. Tað hevur man jú í útgangsstøðinum, tað er ikki nakar spurningur.
Sum einstaklingur hevur tú grundleggjandi rættindi. Samfelagið má ongantíð virka ímóti hesum rættindum, uttan so at tú roynir at skerja rættindini hjá øðrum, tá má man traðka inn, men tað er so tað.
Tá vit tosa um rættindi hjá samkyndum, so skerjir hetta ikki rættindini hjá øðrum. Hetta er ikki til ampa fyri nakran, og eg havi enn ikki hoyrt eina einastu grundgeving ímóti eitt nú skrásettum parlagi.
Jú, gamaní onkur rópar upp um Mósebøkurnar. Men har er so forbannað nógv í Mósebókunum, sum vit velja ikki at liva eftir. T.d. tað, at vit ikki skulu røra blóð ella eta svín, at vit ikki skulu síggja hvønn annan naknan, at kvinnur skulu út um býgarðarnar tá mánasjúkan herjar, ja, har er alt møguligt.
So lat okkum leggja Bíbliuna á hyllina. Tað nyttar ikki at tosa um persónligt frælsi út frá Bíbliuni ella Koranini. Vit hava trúarfrælsi í Føroyum.
Vit mugu gera okkum greitt, at talan í hesum føri ikki er um, at vit skulu rættvísgera hví samkynd skulu sleppa at ganga saman í skrásett parlag. Hetta eru eini grundleggjandi rættindi, sum eru skerd, hóast samfelagið hevur ikki rætt at skerja hesið rættindi.
Um vit ikki dagføra lógina um hjúnarband, hava vit valt mannarættindini frá og Móseslóg verður viðtikin.
Eg spyrji, hvat verður tá tað næsta sum fundamentalistarnir fara at krevja?
Hetta er ein glíðibreyt!
Verður tað, at svínakjøt skal forbjóðast? (eingin fani skal taka mítt bacon)
Ella tað, at kvinnurnar skulu út um býgarðarnar, tá tær hava mánasjúku?
Ella tað at vit ikki mugu fara í brúsu saman í svimjihøllini?
Nei, lat okkum heldur arbeiða fyri einum samfelag, har eingin verður kúgaður og mannarættindini verða vird. Tað er tað samfelagið, ið eg ynski mær, tað er tað vinarliga føroyska samfelagið í blóma!
Samfelagið, har eg kann elska tann eg vil, óansæð kyn, og har eg kann eta bacon við góðari matarlyst.


text:
Leygardagin 29. oktober er løgtingsval. Eitt val, sum óansæð hvørja politiska áskoðan man hevur, snýr seg um at bøta um samfelagið. Mentan er umráðandi partur av hesum samfelagi og tí eru vit spentar at vita hvat teir politisku flokkarnir ætla at arbeiða fyri mentanarliga. Higartil hava bert tveir av flokkunum, framsókn og sambandsflokkurin, lagt fram valskrá. Framsókn hevur ikki tikið mentanina við sum partur av teirra valskrá, men tað hevur sambandsflokkurin. Vit viðgera teirra mentanarskrá her.
MENTAN
Málsetningar:
Sambandsflokkurin ynskir at styrkja mentanararvin fyri at varðveita tað virðismikla í føroyskari mentan og samleika. Harafturat ynskir flokkurin at menna listina við at skapa góðar karmar fyri
listafólk og harvið geva møguleikar fyri nýskapandi mentan og list í Føroyum.
Tiltøk
Stutt sikt
• Játtanin til Mentanargrunnin verður økt og gjørd verður langtíðarfíggjarætlan fyri grunnin. Virkisøkið grunsins skal framhaldandi vera at veita starvslønir umframt at stuðla útgávum og mentanarligum tiltøkum
• Listaskúlar og verkstovur (ateliér) til listafólk skulu setast á stovn. Hetta kann m.a. gerast í tómum skúlabygningum e.l. Møguligt skal vera hjá føroyskum eins og útlendskum listafólki, í avmarkaða tíð og við lagaligum treytum, at gista og starvast í verkstovunum
• Altjóða marknaðarførsla av føroyskari tónleikavinnu
Langt sikt
• Byggjast skal tjóðsavn eftir tí tørvi, ið nútímans savn av slíkum slagi krevur, soleiðis at hølis- og framsýningarviðurskiftini verða nútíðargjørd. Savnið skal kunna hýsa Fornminnis-, Náttúrugripa- og Landsskjalasavninum, bæði við tí virksemi, hesir stovnar hava í dag og væntandi fara at fáa í framtíðini. Í tann mun aðrir stovnar natúrliga hoyra heima í Tjóðsavninum, skal tað vera gjørligt eisini at hýsa tí virkseminum
• Leiklistin skal mennast, so at høvi verður hjá fólki alsamt at síggja leiklist á høgum støði. Tjóðpallurin skal hava nýggj høli, skal gerast út við neyðugari tøkni, neyðugum starvsfólki, haraftrat skulu arbeiðsumstøðurnar hjá leikarunum styrkjast við starvssetanum.
Politiskar raðfestingar
Politisku myndugleikarnir skulu skapa fíggjarligu- og mentunarligu karmarnar, og ikki stýra listini - tað er uppgávan hjá fakfólki. Listin skal stuðlast av bæði tí almenna (landi og kommunum) og tí privata fyri, at hon ikki bara skal verða treytað av einari fíggingarkeldu
Sambandsflokkurin hevur rós uppiborið fyri at viðurkenna tann leiklut, sum mentanin hevur í samfelagnum og at meta hann nóg umráðandi til at gerast partur av eini valskrá. Sum heild kann sigast um teirra mentanarhugsjón, at hon er borgarlig. Mentanararvur og listin skulu stuðlast, kanska sum partur av almenna dannilsinum, men tað skal ikki bert vera uppgávan hjá tí almenna, listin skal eisini vera partur av marknaðinum og kunna fáa privatar veitingar. Men sambandsflokkurin skrivar eisini soleiðis:”Politisku myndugleikarnir skulu skapa fíggjarligu- og mentunarligu karmarnar, og ikki stýra listini - tað er uppgávan hjá fakfólki.” og hetta er í grundini áhugavert, tí tað sambært borgarligum mentanarhugsjónum hevur verið eitt greitt lyndi til serfrøðingaangist. Áhugavert og positivt haldi eg. Okkurt betri orð enn "stýra" kundi verið brúkt um uppgávuna, sum fakfólkini hava, men í grundini hómast virðing fyri armslongdarregluni og hetta skal sambandsflokkurin hava treytaleyst rós fyri.
Sambandsflokkurin hevur býtt teirra skrá upp í stuttfreistað og longfreistað mál. Tað, sum kanska undrar mest er, at betri umstøður fyri Tjóðpall Føroya er komið undir tey longfreistaðu málini. Eg eri fullgreið yvir, at Tjóðpallurin er ein stór verkætlan, men meti hana sum nakað av tí, sum skal orðnast allarfyrst hjá eini nýggjari samgongu og tað óansæð um hon verður við ella uttan sambandsflokkin. Játtanin til mentanargrunnin skal økjast sambært sambandsflokkinum og hetta er heilt vist umráðandi, men eg kundi ynskt mær, at tey eisini lótu upp fyri einari umlegging av grunninum. Annars eru listaskúlar, atelier og marknaðarføring av tónleiki og uppá sikt eisini stovnan av einum tjóðsavn á skránni. Fín hugskot, sum serliga gerast góð, um sambandsflokkurin veruliga vísir seg at vilja uppgerðina við serfrøðingaangistina. Alt í alt sær tað gott út, nú bíða vit bara eftir, at fleiri flokkar seta mentan á valskránna.


text:
Sørvágs Country and Blues Festivalurin juni 2016
Vit koyrdu vognin vestur mikukvøldi, tá vóru kanska 100 vognar á staðnum, so
best at fara í góðari tíð. Hóskvøldi fóru vit vestur aftur
at seta telti upp. Masa og Andrass eru eisini komin vestur. Fríggjakvøldi fóru vit so at campa :)
Eydna og Bartal vóru eisini á festival, saman við Robert og konuni :)
Brestir tekur myndir :)
Pylsuvognar sá man ikki so nógv í cowboyfilmum fyrr
Har vit stóðu var sera óslætt og vit kundu næstan ikki sita í teltinum
Hendan konan er tann, sum byrjaði Country og Blues Festivalin
Hesin gribburin sær gott út, tað er bara ein mála/teknað útskorin tunn pláta
Sera hugnaligt at spáka her
Mega nógvir lastbilar á Truckerfestival, teir standa allir á kajuni í Sørvági
Ein fínur túrur í Sørvági so sera sera gott veður :)


text:
Flaggdagshald í Fámjin
Mánadagin 25. apríl er flaggdagur og aftur í ár verður gjørt nógv burturúr.
Sjálvt flaggdagshaldið byrjar kl 15:00, Kristina Háfoss, Landsstýriskvinna heldur røðu. Tvøroyrar Hornorkestur spælir og Ljómur syngur.
Men longu kl 10:00 byrja tey fyrstu at ganga úr Hvalba til Fámjins.
Kl 11:30 verður fari úr Porkeri til gongu
Kl 12:30 úr Hovi og úr Vági
Kl 13:00 Verður fari úr Øravík
Eisini fara rennarar hjá Hvistuni at renna, Motorsúklur koyra og súklarar frá Team Rynkeby fara at súkla til Fámjins
Eftir haldið verður ein kaffimuður at fáa í Vesturhøll, Kirkjan veðrur opin so fólk kunnu fara inn at síggja fyrsta Merkið og hoyra tónleik
Aftaná haldið koyrur bussur av bygdini aftur.
Úr øllum Føroyum eru fólk vælkomin til flaggdaghald í Fámjin


text:
Aftur í morgun kundi eg staðfesta at góða gongdin við vektini heldur fram. Í morgun segði vektin 72,5 kg.
Í dag hevur eingin renning verið á skránni.Eg havi verið í Havn, og aftur í dag hava vit vitja góðu matstovuna hjá FK, har eg ikki kundi standa móti freistingini tá ið Maud spurdi um vit skuldi hava “hele svineriet” sum hon plagar at taka til. Tá meinar hon, døgurða, dessert og kaffi. Rullusteik, rís a la mande og kaffi, tað verður ikki betur. Spennandi verður í morgin at stíga á vektina. Ongar søtar sakir ídag.
Eg havi nú í eina tíð roynt hvønn morgun, meðan havragreyturin kølnar. at gera nakrar einfaldar styrkivenjingar. Búk, rygg og bryst. Tað er kanska ikki so avancera, men um tú gjørt tað regluliga, ja so sæst munur tá ein tíð er fráliðin. Eg kann longu merkja mun.
Í morgin er tað Renn fyri heilsuna, næst seinastu ferð, vit enda Hjá Skós, tá verður tað vatn, frukt, vaflir og kaffe/te.
Góða nátt tit – klokkan er 23:11.


text:
Huldumenn og vættrar búðu av og til í sama húsi sum fólk. Omma til tann, ið fortaldi mær hetta, sá eina vættri sita á einum fýrstaðhorninum har niðri í køkinum og vaska barninum hjá sær. Tá ið hon kom inn í køkin, rýmdi vættran, men gloymdi húgvuna hjá barninum eftir. Húgvan var ikki størri enn at hon kundi gingið upp á lítlafingur og sá út, sum hon kundi verið av grønum fløyaldi. Náttina eftir droymdi hon, at vættran kom og segði við hana: “Gjølla hugdi tú at húgvuni, men rørdi ikki við hana - tað var tín eydna!”
Vættraljós hava eisini verið sædd har í húsinum. Ein kona, sum er slektað haðani úr húsinum, fortaldi - hon er nú nakað væl til árini - at tá ið hon var nakað ung, sat hon og vaggaði tí yngstu systrini, tá kom ein gráklæddur maður inn og læt hurðina upp til stovuna. Hann bleiv standandi har við dyrnar og hugdi inn til sín, men segði einki. Hon bleiv ógvuliga bangin, men tordi ikki at rýma frá systrini. Endin var tann, at hon orkaði ikki at sita har longur og vagga, men royndi at taka systrina upp í kneppið, og leyp so upp í eina sokallaða himmalsong og setti seg har á fótalagið innan fyri umhangið, men hon var so bangin, at hon mátti fara at kaga eftir manninum og vita, hvat ið hann nú fór at gera. Tá sá hon, at hann stóð eisini og kagaði eftir teimum. Tá orkaði hon ikki longur at tiga, men mátti skera í róp eftir mammuni, sum var í kjallaranum og mjólkaði. Mamman, sum hoyrdi hetta jammurliga neyðarróp, kom við tað sama, men tá var eingin maður at síggja.
Ein ungur maður í tí sama húsinum sat einaferð einsamallur inni í einum kamari har og las - hann er nú um 30 ára gamal. Tá kom ein gráklæddur maður inn í kamarið til hansara. Tað kann ætlast, ið hvussu hann tá varð til passar.
Tað hevur ofta hvorvið mangt í hesum sama húsinum, men tað hevur altíð alt komið aftur upp á sítt pláss. Tað kann soleiðis nevnast sum eitt dømi, at barnahosur hava hvorvið, sum tær hava hingið uppi á eldrekkjuni til turkingar. Tað kundi tá hjálpa at siga:
“Hulda, hav tú títt!
Eg vil hava mítt.
Títt er betri enn mítt.”
Tað eru ikki nógv ár síðan, Liða-Johanna á Strondum doyði. Hon tænti í Oyndarfirði, og hon fortaldi frá húsbónda sínum, at hann segði, at tá ið hann var barn, spældi hann saman við fleiri øðrum børnum niðri í fjøruni. Tá kom ein undarligur maður (huldumaður) til teirra og bað børnini flyta seg til viks, tí teir skuldu fara og draga ein bát, og helt so fyri: “Mangt er barnsins gaman, helst har sum nógv koma saman.” Hann hvarv so, og eingin av teimum sá tá meira til hansara.
Andreas Weihe: “Tjóðminni”, 1938


text:
Klipp úr plakat hjá Filmsfelagnum, sum Ole Wich gjørdi í 1987, tá norðurlendskir filmsdagar vóru í Norðurlandahúsinum. Tjóðfuglurin liggur tungur á viðbreknu føroysku filmseggunum, sum eru úr celluloid. Niðast er svarta hellan, sum skuldi prentast fleiri ferðir fyri at fáa rætta djúpa litin. Upprunaliga plakatin var long sum eitt filmsklipp. Prentað varð hjá Einars Prenti í Vørðsluni ovast í Krókabrekkuni, har Kvøldskulin er nú, og Sjónvarpið einaferð helt til. Minnist enn deymin av prenti og lakki, men ikki minst, hvussu tað var, at halda celluloid millum fingrarnar. Í prentaðu filmskránni skrivaði Katrin Ottarsdóttir (f. 1957) um at vera auteur. Niðanfyri heldur hon seinasta klippið av fyrsta føroyska filminum, Atlantic Rhapsody, fram fyri mær við køksborðið í Hedehusene. Klippið er ímyndin av, at filmurin er føroyskur, tí øll útlendsk fígging er klipt burtur. Ein samrøða við Katrina, sum eg hitti í farnu viku, kemur í blaðið hjá Atlantsflogi seinni í ári.
Á filmsdøgunum í Norðurlandahúsinum í mars í 1987 vórðu nýggjastu filmar úr øllum Norðurlondum sýndir. Katrin sýndi Regin Útiseti á U-matic um Regin Dahl í Haderslev, og so var ein forniskur avstingari til svenska dokumentaristin Arne Sucksdorff (1917-2001). Millum nýggju filmarnar var danski barnafilmurin, Valhalla, ið Fannir góvu út sum teknirøð, og sum Peter Madsen legði fram fyri fulsettari høll. Her er Peter avmyndaður saman við Rannvá Mortensen á skeiði um teknirøðir í september í fjør. Ole Wich avmyndaði. Góða grækarismessu!


text:
Runavíkar býráð hevur á býráðsfundi 30.11.2017 tikið avgerð um, at seta Oyvør Dam Jacobsen í starv sum bókavørð á Bókasavninum við Løkin. Oyvør tekur við eftir Svend Højgaard, sum hevur valt at royna nýggjar leiðir.
Oyvør er útbúgvin bókavørður og hevur m.a. starvsroyndir frá Klaksvíkar og Fuglafjarðar bókasøvnum, umframt at hon hevur drúgvar royndir frá Námi.
Oyvør byrjar í starvinum tíðliga í nýggja árinum.
Runavíkar kommuna ynskir Oyvør tillukku við starvinum, og takkar samstundis Svend Højgaard fyri dygdargott arbeiði hesi seinastu 5 árini.


text:
Fleiri spyrja hvussu tilgongdin hevur verið á Føroya Trúarverjuskúla, nú skeiði er komi í helvt.
Tað harmiliga er kanska, at vit ikki eru so nógv sum tá vit byrjaðu, tá vóru vit umleið 200; men at talið fór at minka høvdu vit eisini vænta. Summi eru flutt, onkur er farin heim til Harran, nøkur innisíggja ivaleyst at hetta ikki er teirra tekoppur og onnur hava ikki havt tíð. Talið av luttakarum sum koma nokso regluliga, liggur tó um 80 í løtuni, so vit klaga ikki. Vit hava heldur ikki sum ætla var, megna at byrja átakið í Norðoyggjum.
Átakið hevur eisini verið ein roynd. Í 2011 var skeið av líknandi slag hildi í eina fulla viku. Men núverandi trúarverjuskúli skuldi væntandi vísa, um slík venjing hóskaði seg betri spjadd út yvir eitt ár, enn í samlaðum forumi, í eina viku.
Vitandi at eitt vikuskeið gevur næmingum møguleika fokusera, var tað sjálvsagt ivasamt um vit kundu megna, at halda slíkt fokus yvir eitt ár, við einum undirvísingarkvøldið um mánaðin. Higartil kann sigast at tað hava bæði verið fyrimunir og ikki.
Higartil hava vit viðgjørt evnir sum
- Søguliga álitið í Nýggja Testamentinum
- Tekst-kritikkur og NT kanónin
- Nátturulisman
- Postmodernisma
- Guds eksistensur
- Gud og trupuleikin av tí ónda
- Bókin hjá Sølvará: 'Tey fyrstu Jólini'
Eftir eru so:
- Vísindin, skapan ella menningarlæran
- Kristindómur versus ateisma
- Tann Søguligi Jesus
- Søguliga álitið í Gamla Testamentið
- Kjakið um fosturtøku
- Islam
Tað eru enn fleiri sum spyrja, um møguleiki er at melda seg til tað sum eftir er og tað eru tey sjálvandi vælkomin til.


text:
Dandadrongur búði við Gjógv, var sjúkligur og mátti ofta liggja og stríðast við deyðan. Men hann segði, at hann skuldi ikki doyggja, fyrr enn hansara stund var komin, og hana kendi hann væl.
Og tað, sum hann segði, var altíð satt, tað hevði fólk ferð eftir ferð kunnað ásannað í royndum. Serliga var tað útleggingar hansara, ið fólk kundu líta á. Hann fekk, harum var eingin ivi, sínar opinberingar niður gjøgnum ljóaran.
Tá ið ein av kúm gjáarbóndans hevði kálvað og bleiv við at vera slept, vórðu boð send til Dandadrong, ið, sum vanligt, lá í songini. Hann mátti verða borin heim í bóndahúsini til kúnna. Hann gav so ráð um, hvussu farast skuldi um kúnna, og teskaði óskiljuliga eina bøn.
Væl hjálpti. Kúgvin varð brátt góð aftur; og Dandadrongur fekk fyri hjálpina helvtina av tí mjólk, henda sama kúgvin mjólkaði í tíðini eftir.
Dandadrongur kom eftir hetta ikki at hava minni at týða í bygdarfólksins eygum. Alt tað, hann helt, hildu tey eisini; tí tey vóru bangin fyri, at fylgdu tey ikki ráðum og boðum hansara, vildi ilt vera av. Tey tóku tí eisini við ráðum hansara, tá ið hann helt teimum frá at brúka teir javnligu sálmar til syngingar, tá ið menn vóru á veg til útiróðrar. Ikki skuldi Jesus-navnið verða nevnt, bert “Harrin”, í útróðrarsálmum teirra.
Hann setti so á, hvønn sálmin teir skuldu brúka; tað var hann, sum byrjar so: “Den, som mig føder, det er Gud, min Herre”.
Fyrsta árið aftan á, at henda broyting var komin í songløg teirra, var fiskað sera væl. Og frá hvørji bátsskipan fekk hann væl aftur fyri ráðini. Og tann sálmur, Dandadrongur hevði biðið teir syngja, varð sungin alla hansara tíð.
Eitt aftrat fekk Dandadrongur bygdarfólk síni at gera, sum var merkiligt fyri nútíðar fólk at hugsa um. Hann álegði fólki, at tey ikki sum vanligt var, skuldu venda andlitið inn ímóti prædikastólinum, tá ið tey vóru í kirkju, men harímóti venda sær sama vegin sum deknurin, meðan hann las, við bakinum til prædikastólin og andlitinum út ímóti gáttini. Um tey gjørdu so, skuldi óeydnan ikki falla í lut teirra.
Einki størri óhapp segðist at vera fólki fyri, so leingi tey gjørdu so.
Andreas Weihe: “Søga og søgn”, 1933


text:
- Publiceret den 05 desembur 2009
- Víst: 3141
Tvey stór omanlop hava verið í berginum Norðuri við Gjógv á Ambadali. Tað fyrra lopið, ið er niðan fyri Gjógv, er komið um hálvan novembur (2009), meðan tað seinna lopið, ið er oman fyri Gjógv, er komið nú um mánaðarskiftið novembur/desembur. Tað niðara lopið - ið er tað minna lopið - er beint niðan fyri Gjógv. Her var so vakurt. Ein ryggur við einum høvdi vaks mestsum út úr berginum, og tað var gangandi út á hetta høvdið, og haðani hevði tú eitt frálíkt útsýni bæði oman- og niðaneftir. Nú er ryggurin lopin burtur, men høvdið stendur eftir, og nú er berg í millum ryggin og høvdið, so har er ógongt. Ein stór riva sæst í berginum oman fyri høvdið, so tað er bara ein tíðarspurnigur, nær náttúrukreftirnar hava fingið bilbugt við høvdinum. Hetta lopið sær út til at vera komið niður á Heimara Búgvabarm - á Urðina Inni á Hálsi og á Hálsin sjálvan.
Tað seinna lopið, ið er oman fyri Gjógv, er so nógv tað størra lopið. Tað er lopið líka úr upsini og í sjógv. Ilt er at meta um breiddina á lopinum, men einastaðni millum 50 og 100 metrar av upsini og niðureftir eru farnir í havið. Hetta lopið hevur lagt eina heilt stóra urð eftir seg á Vestara Búgvabarmi og fjalir alt Inni á Hálsi - líka frá fastlandinum og út ímóti Búgvanum - og hevur sostatt gjørt Búgvan landfastan. Hesi bæði stóru omanlopini hava broytt umstøðurnar innan fyri Búgvan almikið. Tað hevur altíð ljóðað á mannamunni, at einaferð í tíðini var landfast Inni á Hálsi. Tað er einki at ivast í, at so hevur verið, men so langt aftur, sum nakar veit, hevur Búgvin staðið leysur úr landi. Í góðum líkindum hevur tað borið til hjá smærri bátum at siglt innanfyri. Samband hevur verið millum Heimara- og Vestara Búgvabarm, men í vetur gjørdust teir sjálvstøðugir. Skal frágreiðingin um sambandið barmanna millum vera heilt neyv, so bar tað til - sum áður nevnt - at sigla innan fyri Búgvan, og tað bar nevnliga eisini til at ganga av Urðini Inni á Hálsi (á Heimara Búgvabarmi) og á Vestara Búgvabarm í gjøgnum eitt hol inni á fastlandinum (sjá myndasavnið). Nú er alt hetta broytt: Siglingarleiðin innan fyri Búgvan er burtur, Urðin inni á Hálsi er burtur, Holið millum Heimara - og Vestara Búgvabarm er burtur og Steinurin á Vestara Búgvabarmi (stutt vestan fyri Hálsin) er eisini burtur. Einstøk staðanøvn fara í gloymskuna, men hesi eru snøgt sagt farin í søguna og liggja nú undir urðini (hvussu man hon forrestin fara at eita?)
- Í summar vóru Hans á Skipinum og eg - frá báti hansara - uppi á landi á teimum flestu plássunum frá Vambarkletti og heimeftir ( -- "har fram við bergsins fót!"). Tað er ein ikki sørt løgin kensla at vita sær, at vit sigldu innan fyri Búgvan, vóru á Urðini Inni á Hálsi og gingu í gjøgnum holið av Heimara Búgvabarmi og á Vestara Búgvabarm. Hetta kemur nú eingin at gera okkum eftir (reyp), men myndirnar eru varðveittar, og tær eru eisini at síggja í myndasavninum.
--- Tað sær út til at vera so mikið smátt grót í tí nýggju urðini, at tey ógvusligu høgættarbrimini hava óivað rættuliga góðar uppruddingarmøguleikar, men nær ið tað verður siglandi aftur innan fyri Búgvan, er (sum tey plaga at siga) ein góður spurningur ---- !
Fleiri myndir: myndasavn - 2009 - Omanlop á Búgvabarmi desembur 2009
(ovara myndin er tikin í desember 2009 og tann niðara í juni 2009)
Tað seinna lopið, ið er oman fyri Gjógv, er so nógv tað størra lopið. Tað er lopið líka úr upsini og í sjógv. Ilt er at meta um breiddina á lopinum, men einastaðni millum 50 og 100 metrar av upsini og niðureftir eru farnir í havið. Hetta lopið hevur lagt eina heilt stóra urð eftir seg á Vestara Búgvabarmi og fjalir alt Inni á Hálsi - líka frá fastlandinum og út ímóti Búgvanum - og hevur sostatt gjørt Búgvan landfastan. Hesi bæði stóru omanlopini hava broytt umstøðurnar innan fyri Búgvan almikið. Tað hevur altíð ljóðað á mannamunni, at einaferð í tíðini var landfast Inni á Hálsi. Tað er einki at ivast í, at so hevur verið, men so langt aftur, sum nakar veit, hevur Búgvin staðið leysur úr landi. Í góðum líkindum hevur tað borið til hjá smærri bátum at siglt innanfyri. Samband hevur verið millum Heimara- og Vestara Búgvabarm, men í vetur gjørdust teir sjálvstøðugir. Skal frágreiðingin um sambandið barmanna millum vera heilt neyv, so bar tað til - sum áður nevnt - at sigla innan fyri Búgvan, og tað bar nevnliga eisini til at ganga av Urðini Inni á Hálsi (á Heimara Búgvabarmi) og á Vestara Búgvabarm í gjøgnum eitt hol inni á fastlandinum (sjá myndasavnið). Nú er alt hetta broytt: Siglingarleiðin innan fyri Búgvan er burtur, Urðin inni á Hálsi er burtur, Holið millum Heimara - og Vestara Búgvabarm er burtur og Steinurin á Vestara Búgvabarmi (stutt vestan fyri Hálsin) er eisini burtur. Einstøk staðanøvn fara í gloymskuna, men hesi eru snøgt sagt farin í søguna og liggja nú undir urðini (hvussu man hon forrestin fara at eita?)
- Í summar vóru Hans á Skipinum og eg - frá báti hansara - uppi á landi á teimum flestu plássunum frá Vambarkletti og heimeftir ( -- "har fram við bergsins fót!"). Tað er ein ikki sørt løgin kensla at vita sær, at vit sigldu innan fyri Búgvan, vóru á Urðini Inni á Hálsi og gingu í gjøgnum holið av Heimara Búgvabarmi og á Vestara Búgvabarm. Hetta kemur nú eingin at gera okkum eftir (reyp), men myndirnar eru varðveittar, og tær eru eisini at síggja í myndasavninum.
--- Tað sær út til at vera so mikið smátt grót í tí nýggju urðini, at tey ógvusligu høgættarbrimini hava óivað rættuliga góðar uppruddingarmøguleikar, men nær ið tað verður siglandi aftur innan fyri Búgvan, er (sum tey plaga at siga) ein góður spurningur ---- !
Fleiri myndir: myndasavn - 2009 - Omanlop á Búgvabarmi desembur 2009
(ovara myndin er tikin í desember 2009 og tann niðara í juni 2009)


text:
Leivur Persson skal stjórna Arbeiðs- og brunaeftirlitinum
Dan Klein --- 13.09.2017 - 07:42
Samferðslumálaráðið hevur í dag sett Leiv Persson í starv sum stjóra fyri Arbeiðs- og brunaeftirlitið.
Leivur Persson er 36 ára gamal og útbúgvin løgfrøðingur.
Í tíðarskeiðinum 2010- 2013 starvaðist Leivur sum løgfrøðingur á Sjóvinnustýrinum. Síðani 2013 hevur hann verið deildarleiðari fyri Arbeiðseftirlitið, og síðani mai mánaði í ár hevur hann verið settur stjóri á Arbeiðs- og brunaeftirlitinum.
Sum liður í at styrkja málsøkini arbeiðseftirlit og brunaeftirlit vóru Arbeiðseftirlitið og Brunaeftirlitið løgd saman í ein stovn tann 1. januar í ár.
Høvuðsuppgávan hjá Arbeiðs- og brunaeftirlitinum er støðugt at betra um arbeiðsumhvørvið, eisini tað sálarliga, á øllum føroyskum arbeiðsplássum, umframt at virka fyri brunatrygd.
Sum brunamyndugleiki fremur stovnurin regluligt brunasýn av bygningum og mannaverkum og góðkennir og hevur eftirlit við eldfimum virkjum, oljugoymslum, brennievnissølum, gassgoymslum og flutningi av vandamiklum evnum.
Samferðslumálaráðið, 12. september 2017


text:
Tá eg í kvøld eftir langan dag í Havn fór mær rennandi ein túr legði eg leiðina út í Oyrar, sum eg nærkist Gravarbø, har Tórður var og vitjaði í dag, merkti eg angan av nýturkaðum hoyggi. og síggi eg feðgarnir Andras og Jógvan rokast við at fáa hoyggi til høldar. Í dag hevur sanniliga borið til at fáa hoyggj turt.
Hóast eg var 10 km runt í býnum í dag, so er ikki nógv meira at gera, enn at bíða og halda formin viðlíka. Ofta hevur mann hug at øsa seg upp líka til dagin fyri, heldur enn at brúka hesa síðstu vikuna uppá at hvíla seg, soleiðis at mann kann verða totalt úthvíldur, tá ið skoti verður í gongd leygardagin.
Nú mundi eg gloymt vektina tit 🙂 Tíverri so vá eg 73 kg í morgun, ætlaði so avgjørt nú at halda meg niðanfyri 73 kg. Hinvegin so er tað ikki so galið hóast alt, um eg hyggi eina viku aftur, so vigaði eg 74,3 kg seinasta mánamorgun, so siðasta vika hevur bara verið ok, 50 km í beinini, og so lætnaður 1,3 kg.
Men hetta við at fara í song við skili havi eg sera trupult við.
Góða nátt.


text:
The Dreams
The Dreams er ein føroyskur popp-, rokk- og punktónleikabólkur.
Innihaldsyvirlit
Søgan[rætta | rætta wikitekst]
Bólkurin varð stovnaður í 2004, men longu í 2003, áðrenn The Dreams var til, vóru Hans Edvard Andreasen og Heini Mortensen limir í einum øðrum punk bólki, sum nevndist Zink. Umframt teir báðar vóru tveir aðrir limir í bólkinum: Heðin Egholm Skov og Edmund í Garði. Heðin fór úr bólkinum í 2004 og í staðin bleiv Eirikur Gilstón Corfitz Andersen limur í bólkinum. Bólkurin Zink gav út fløguna "Totally Love Songs". Seinni í 2004 fór Edmund í Garði úr bólkinum. Hinir tríggir: Hans Edward Andreasen, Heini Mortensen og Eirikur Gilstón Corfitz Andersen avgjørdu at halda fram við bólkinum og broyttu navnið til The Dreams.
Í 2004 vóru teir so hepnir at vera útvaldir fram um fleiri túsund aðrar bólkar til at framføra í tónleikasending og kapping hjá sjónvarpsrásini MTV Europe, sum nevndist A Cut. The Dreams gjørdist nummar trý. Í 2005-06 flutt teir tríggir niður til Keypmannahavnar hvør í sínum lagi. Har hildu teir fram við bólkinum The Dreams. Í 2006 góvu teir út fløguna "Tazy", sum var ein endurnýggjan av føroyskum klassikarum. Ein av mest spældu og kendu sangum av tí fløguni var "Sasasa" sum Georg Eystan Á áður hevði sungið.
Í november og desember 2006 luttók The Dreams í altjóða tónleika kappingini Global Battle of the Bands. Teir gjørdist nummar trý í kappingini. Tað var her at bólkurin møtti teirra framtíðar framleiðara, tí ein av dómarunum var nevniliga danin Lars Pedersen, betri kendur sum Chief One. Í 2007 kom lítlibeiggi Eirik, Corfitz, við í bólkin. Í 2008 luttók The Dreams í donsku tónleika kappingini "Dansk Melodi Grand Prix" við sanginum La' mig være. Teir gjørdust nummar fýra.[1] Sama mánað góvu teir út fyrstu donsku fløgu teirra "Den nye By". The Dreams hevur givið út fleiri fløgur í Danmark, har teir sungu á donskum, bæði einkultar fløgur (single) og fløgur (CD). Í 2010 góvu teir eina fløgu út á enskum. Teir hava verið á tónleikaferð í Týsklandi, har teir eisini góvu út stakfløguna Under the Sun. Í desember 2010 vann The Dreams føroyska tónleikaheiðurslønina Planet Awards 2010 í bólkinum Ársins bólkur.[2]
Útgávur[rætta | rætta wikitekst]
Fløguútgávur í Føroyum og Danmark:
- 2006 - Tazy
- 2008 - Den Nye By
- 2009 - Den Nye By 09/Sakin Live
- 2010 - Revolt
Limir í bólkinum[rætta | rætta wikitekst]
- Hans Edward Andreasen
- Eirikur Gilstón Corfitz Andersen
- Heini Gilstón Corfitz Andersen
- Heini Mortensen